**POZIV K ODDAJI POTREB VZGOJNO-IZOBRAŽEVALNIH ZAVODOV**

**ZA DODELITEV OPREME INFORMACIJSKO-KOMUNIKACIJSKE TEHNOLOGIJE**

**IZ NASLOVA PROJEKTA**

**DIGITALIZACIJA IZOBRAŽEVANJA NA RAVNI OŠ, SŠ IN IZOBRAŽEVANJA ODRASLIH (OPREMA) V OKVIRU NAČRTA ZA OKREVANJE IN ODPORNOST**

1. **IZVAJALEC, NAMEN IN CILJ PROJEKTA DIGITALIZACIJA IZOBRAŽEVANJA NA RAVNI OŠ, SŠ IN IZOBRAŽEVANJA ODRASLIH (OPREMA)**

Ministrstvo za vzgojo in izobraževanje (v nadaljevanju: ministrstvo) za izvedbo projekta Digitalizacija izobraževanja na ravni OŠ, SŠ in izobraževanja odraslih (oprema) v okviru nacionalnega Načrta za okrevanje in odpornost, razvojnega področja Digitalna preobrazba, komponente Digitalna preobrazba javnega sektorja in javne uprave (C2 K7), izvajanje investicije J. Digitalizacija izobraževanja znanosti in športa, financiranega iz evropskega Mehanizma za okrevanje in odpornost, objavlja poziv za javne vzgojno-izobraževalne zavode, namenjen izboru opreme IKT.

Ministrstvo pri izvedbi predmetnega poziva nastopa v vlogi izvajalca ukrepa in hkrati končnega prejemnika, odgovornega za investicijo J. Digitalizacija izobraževanja, znanosti in športa v okviru odobrenih sredstev NOO, v skladu z izvedbenim sklepom.

Cilj komponente C2 K7 je omogočiti ustrezen odziv na kritične pomanjkljivosti v digitalizaciji javnega sektorja, ki so se (dodatno) razgalile v času epidemije covid-19: nezadosten nabor, dostopnost ali kakovost e-storitev, nezadostna in zastarela oprema IKT, premajhna kapaciteta omrežnih povezav in računalniške infrastrukture, ki ne zadošča za povečan obseg digitalnega poslovanja.

Čas epidemije covid-19 je poudaril ranljivost izvajanja izobraževanja z vidika zagotavljanja ustrezne kakovosti izobraževanja na daljavo, ustreznih kompetenc učiteljev za poučevanje na daljavo ter zadostnih ustreznih orodij in infrastrukturnih kapacitet oziroma opreme. V luči razvojnih priložnosti digitalnega izobraževanja in ob upoštevanju dejstva, da imamo v Sloveniji najnižji delež učencev   
(32%), ki vsaj enkrat tedensko uporabljajo računalnik pri pouku (v EU ta delež znaša 52%), moramo zagotoviti ustrezno informacijsko-komunikacijsko infrastrukturo, vključno s hitrimi in zanesljivimi optičnimi povezavami ter ustreznimi digitalnimi aplikacijami in e-storitvami, namenjenimi razvoju digitalnih kompetenc. Investicija J. Digitalizacija izobraževanja, znanosti in športa predstavlja temeljno izhodišče možnosti razvoja digitalnih veščin in kompetenc učečih, pomembnih za družbo prihodnosti.

Cilj projekta je zagotovitev opreme IKT na vzgojno-izobraževalnih zavodih za potrebe reformnega procesa definiranega v Načrtu za okrevanje in odpornost. Cilj projekta je izboljšanje učinkovitosti in kakovosti izobraževalnega procesa s pomočjo informacijske in komunikacijske tehnologije na vseh ravneh izobraževanja (osnovnošolsko, srednješolsko, višješolsko, izobraževanje odraslih), krepiti dvig digitalnih kompetenc na celotni ravni izobraževalnega sistema ter zmanjševanje digitalnega razkoraka.

Namen projekta Digitalizacija izobraževanja na ravni OŠ, SŠ in izobraževanja odraslih (oprema) je zagotoviti ustrezno informacijsko in komunikacijsko infrastrukturo ter prispevati k digitalizaciji pedagoškega procesa in vodenju zavodov na vseh ravneh izobraževanja.

**2. CILJ, NAMEN, UPRAVIČENCI IN PREDMET POZIVA**

**2.1. Cilj poziva**

Cilj poziva je pridobiti podatke javnih vzgojno-izobraževalnih zavodov o potrebah glede opreme IKT v okviru vnaprej določenih kriterijev, ki so navedeni v točki 2.3.

**2.2. Namen poziva**

Namen poziva je pridobiti informacije za pripravo in izvedbo postopkov javnega naročila za nakup opreme IKT glede na potrebe vzgojno-izobraževalnih zavodov, skladno z določeno, v tem pozivu opredeljeno metodologijo.

**2.3. Upravičenci**

Upravičenci po tem pozivu so naslednji javni vzgojno-izobraževalni zavodi:

* vrtci in vrtci pri osnovnih šolah,
* osnovne šole,
* osnovne šole s prilagojenim programom,
* zavodi za vzgojo in izobraževanje otrok in mladostnikov s posebnimi potrebami,
* srednje šole in šolski centri, z vključenimi dijaškimi domovi in višjimi strokovnimi šolami,
* glasbene šole,
* samostojni dijaški domovi,
* samostojne višje strokovne šole,
* organizacije za izobraževanje odraslih.

Do oddaje potreb vzgojno-izobraževalnih zavodov za dodelitev opreme IKT po tem pozivu niso upravičeni:

* zasebni vzgojno-izobraževalni zavodi (s koncesijo in brez nje),
* subjekti, ki niso vzgojno-izobraževalni zavodi po 8. členu ZOFVI.

*Kriteriji za določitev metodologije za kategorizacijo upravičencev*

Metodologija za razdelitev upravičencev v posamezne kategorije, na podlagi katerih se določi obseg upravičenj (število dodeljenih točk) posameznih vzgojno-izobraževalnih zavodov, je zastavljena na naslednjih kriterijih:

* vrsta vzgojno-izobraževalnega zavoda,
* uvrstitev v velikostne skupine/razrede znotraj posameznih vrst vzgojno-izobraževalnih zavodov,
* pretekli javni razpisi za IKT opremljanje vzgojno-izobraževalnih zavodov kot osnova za določitev razmerja med posameznimi vrstami vzgojno-izobraževalnih zavodov,
* pretekli javni razpisi za IKT opremljanje vzgojno-izobraževalnih zavodov kot osnova za določitev razmerja znotraj posameznih vrst vzgojno-izobraževalnih zavodov glede na število učečih,

pri čemer se zasleduje zmanjševanje digitalnega razkoraka kot osnovni cilj projekta Digitalizacija izobraževanja na ravni OŠ, SŠ in izobraževanja odraslih (oprema).

Presečni datum za uvrstitev v velikostne skupine/razrede znotraj posameznih vrst vzgojno-izobraževalnih zavodov je datum vpogleda ministrstva v evidenco, in sicer 16. 9. 2024.

Seznam upravičencev in obseg njihovih upravičenj (število dodeljenih točk) se nahajata v Prilogi 1.

**2.4. Predmet poziva**

Predmet poziva je skladno s Prilogo II Načrta za okrevanje in odpornost ter Seznanitvijo URSOO o spremembi projekta Digitalizacija izobraževanja na ravni OŠ, SŠ in izobraževanje odraslih (oprema), št.

303-42/2022/93, z dne 10. 9. 2024, naslednja oprema IKT:

1. **Standardna oprema IKT:**

* prenosni računalniki,
* tablični računalniki.

1. **Napredna oprema IKT:**

* interaktivni zasloni,
* oprema za virtualno resničnost (VR očala),
* STEM kompleti.

Poziv je razdeljen na 2 sklopa in 11 paketov, ovrednotenih s točkami, navedenimi pri posameznem paketu:

1. **SKLOP I: Standardna oprema IKT:**

* Paket 1: Prenosni računalnik tip 1 – 4 kos (6 točk)
* Paket 2: Prenosni računalnik tip 2 – 3 kos (6 točk)
* Paket 3: Tablični računalnik iOS – 3 kos (3 točke)
* Paket 4: Tablični računalnik Android – 3 kos (3 točke)

1. **SKLOP II: Napredna oprema IKT:**

* Paket 5: Interaktivni zasloni – 1 kos (6 točk)
* Paket 6: Oprema za virtualno resničnost – zaradi specifičnosti opreme število kosov le-te ni natančno opredeljeno. Vsebino paketa bo ministrstvo z vzgojno-izobraževalnimi zavodi, ki bodo ta paket izbrali, uskladilo po zaključenem evidentiranju potreb. (8 točk)
* Paket 7: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih, brez uporabe zaslona – 2 kos (1 točka)
* Paket 8: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih; uporaba blokovnega programiranja (osnovna enota: komplet gradbenih elementov, ki vključuje senzorje in aktivatorje) – 2 kos (2 točki)
* Paket 9: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih; uporaba blokovnega in tekstovnega programiranja (osnovna enota: že sestavljen robot) – 2 kos (2 točki)
* Paket 10: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih; uporaba blokovnega in tekstovnega programiranja (osnovna enota: komplet gradbenih elementov, ki vključuje senzorje in aktivatorje) – 2 kos (2 točki)
* Paket 11: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih: mikrokrmilniki in enoploščni računalniki – 10 kos (1 točka)

Opredelitev specifikacij oziroma opis opreme IKT po posameznih paketih**:**

**Paket 1**: **Prenosni računalnik tip 1**

* Procesor: i5 / AMD Ryzen 5
* Delovni pomnilnik (RAM): 16 GB
* SSD disk: 512 GB

**Paket 2**: **Prenosni računalnik tip 2**

* Procesor: i7 / AMD Ryzen 7
* Delovni pomnilnik (RAM): 32 GB
* SSD disk: 1 TB

**Paket 3**: **Tablični računalnik iOS**

* Procesor: 6-jedrni
* Delovni pomnilnik (RAM): 4 GB
* Shramba: 64 GB

**Paket 4**: **Tablični računalnik Android**

* Procesor: 8-jedrni
* Delovni pomnilnik (RAM): 6 GB
* Shramba: 128 GB

**Paket 5: Interaktivni zasloni**

* Velikost zaslona: 75''
* Ločljivost: 4K
* Delovni pomnilnik (RAM): 8 GB
* Shramba: 64 GB

**Paket 6**: **Oprema za virtualno resničnost**

* Za učenje, virtualne oglede, simulacije in vizualizacije
* Za ustvarjanje multimedijskih vsebin: interaktivne vsebine, 360-stopinjski videi, 3D modeliranje – programiranje predvsem za dodajanje interaktivnosti
* Za programiranje: razvoj VR vsebin, ustvarjanje aplikacij in interaktivnih doživetij, simulacije programiranja

**Paket 7**: **STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih: robot, brez uporabe zaslona**

* Primernost: vrtec in prvo vzgojno-izobraževalno obdobje
* Delovanje: brez uporabe zaslona

**Paket 8: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih; uporaba blokovnega programiranja**

* Osnovna enota: komplet gradbenih elementov, ki vključuje senzorje in aktivatorje
* Povezljivost: tablični računalnik, (prenosni) računalnik
* Delovanje: upravljanje z uporabo blokovnega programiranja

*\*V Paket 8 je vključen le opisani STEM komplet, za uporabo katerega je potrebna podporna oprema (npr. prenosni računalnik, tablični računalnik), ki ni del tega paketa. Če vzgojno-izobraževalni zavod te opreme nima, se priporoča tudi izbor Paketa 1, Paketa 3 ali Paketa 4.*

**Paket 9: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih; uporaba blokovnega in tekstovnega programiranja**

* Osnovna enota: že sestavljen robot
* Povezljivost: tablični računalnik, (prenosni) računalnik
* Delovanje: upravljanje z uporabo blokovnega in tekstovnega programiranja

*\*V Paket 9 je vključen le opisani STEM komplet, za uporabo katerega je potrebna podporna oprema (npr. prenosni računalnik, tablični računalnik), ki ni del tega paketa. Če vzgojno-izobraževalni zavod te opreme nima, se priporoča tudi izbor Paketa 1, Paketa 3 ali Paketa 4.*

**Paket 10: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih; uporaba blokovnega in tekstovnega programiranja**

* Osnovna enota: komplet gradbenih elementov, ki vključuje senzorje in aktivatorje
* Povezljivost: tablični računalnik, (prenosni) računalnik
* Delovanje: upravljanje z uporabo blokovnega in tekstovnega programiranja

*\*V Paket 10 je vključen le opisani STEM komplet, za uporabo katerega je potrebna podporna oprema (npr. prenosni računalnik, tablični računalnik), ki ni del tega paketa. Če vzgojno-izobraževalni zavod te opreme nima, se priporoča tudi izbor Paketa 1, Paketa 3 ali Paketa 4.*

**Paket 11: STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih: mikrokrmilniki in enoploščni računalniki**

* Povezljivost: (prenosni) računalnik
* Delovanje: upravljanje z uporabo blokovnega ali tekstovnega jezika

*\*V Paket 11 je vključen le opisani STEM komplet, za uporabo katerega je potrebna podporna oprema (npr. prenosni računalnik, tablični računalnik), ki ni del tega paketa. Če vzgojno-izobraževalni zavod te opreme nima, se priporoča tudi izbor Paketa 1ali Paketa 2.*

Vse zgoraj navedene specifikacije posameznih paketov so informativne narave in se lahko do objave javnega naročila spremenijo zaradi stanja na trgu (tehnično, finančno).

**3. NAČIN IN ROK ZA PREDLOŽITEV VLOGE**

**3.1. Navodila za oddajo vloge**

Upravičenci iz točke 2.3. tega poziva oddajo svoje potrebe v obliki odgovorov na vprašalnik preko aplikacije »VPRAŠALNIKI - ANKETE« na Portalu MVI (<https://eportal.mss.edus.si>).

Ob oddaji potreb vzgojno-izobraževalni zavod v vprašalniku določi kontaktno osebo, ki bo na voljo ministrstvu za morebitna vprašanja in dodatna pojasnila.

Navodila za evidentiranje potreb opreme IKT:

* Vsakemu vzgojno-izobraževalnemu zavodu je skladno s kriteriji za določitev metodologije za kategorizacijo upravičencev iz točke 2.3. dodeljeno določeno število točk, kot je razvidno v Prilogi 1. Vzgojno-izobraževalni zavod lahko izbira med paketi različnih vrednosti in vsebin, pri čemer s svojo izbiro ne sme preseči skupnega števila točk, ki so mu bile dodeljene. Če vzgojno-izobraževalni zavod skupno število točk preseže, bo njegova vloga v celoti neveljavna. Če vzgojno-izobraževalni zavod ne izkoristi točk v celoti, se z oddano vlogo odpove razliki točk do celotnega dodeljenega števila točk.
* Osnovne šole, osnovne šole s prilagojenim programom, zavodi za vzgojo in izobraževanje otrok in mladostnikov s posebnimi potrebami, srednje šole in šolski centri, z vključenimi dijaškimi domovi in višjimi strokovnimi šolami, glasbene šole, samostojni dijaški domovi, samostojne višje strokovne šole in organizacije za izobraževanje odraslih lahko izbirajo med vsemi paketi.
* Vrtci in vrtci pri osnovnih šolah lahko izberejo vse pakete iz Sklopa I: Standardna oprema (Paketi 1–4), iz Sklopa II: Napredna oprema pa le Paket 5 (interaktivni zaslon) in Paket 7 (STEM komplet, namenjen razvijanju temeljnih vsebin računalništva in informatike ter krepitvi digitalnih kompetenc učečih, brez uporabe zaslona).
* Izbira posameznih paketov je odločitev vzgojno-izobraževalnega zavoda, pri čemer je potrebno upoštevati, da mora vsak vzgojno-izobraževalni zavod glede na število dodeljenih točk del teh nameniti izbiri iz nabora Sklopa II: Napredna oprema. Minimalno število točk, ki ga mora posamezni vzgojno-izobraževalni zavod nameniti izbiri iz nabora Sklopa II: Napredna oprema, je:

|  |  |
| --- | --- |
| Število dodeljenih točk | Število točk, ki jih mora vzgojno-izobraževalni zavod nameniti izbiri paketa iz nabora napredne opreme |
| 14 ali manj | 1 |
| 20 | 2 |
| 26 | 2 |
| 32 | 3 |
| 38 | 3 |
| 44 | 4 |
| 50 | 5 |
| 56 | 5 |

* + V izogib napačnim vnosom podatkov in nepotrebnim popravkom se vzgojno-izobraževalnim zavodom priporoča, da pred izpolnitvijo in oddajo potreb preko aplikacije »VPRAŠALNIKI - ANKETE« preverijo različne možne kombinacije paketov s pomočjo priložene tabele (Priloga 2: Pripomoček za določitev izbire paketov). Vnos v tabelo je zgolj orodje za informativni izračun, ki vzgojno-izobraževalnemu zavodu pomaga pri sprejemu/izbiri končne odločitve in ne nadomešča oddaje vloge.
  + Odgovorna oseba vzgojno-izobraževalnega zavoda lahko s ponovnim vstopom v aplikacijo popravlja svojo izbiro do roka za oddajo vloge. Oddane potrebe po izteku roka za oddajo vloge se bodo štele kot dokončne, popravki več ne bodo možni.
  + Vzgojno-izobraževalni zavodi, ki ne bodo oddali svojih potreb do roka za oddajo vloge, ne bodo upravičeni do dodelitve opreme IKT po tem pozivu.

**3.2. Rok za oddajo vloge**

Rok za oddajo vloge je **petek, 28. 2. 2025**.

**3.3. Obveščanje upravičencev**

Po zaključku evidentiranja potreb bo ministrstvo pripravilo končni seznam vzgojno-izobraževalnih zavodov in opreme, ki bo dodeljena posameznim vzgojno-izobraževalnim zavodom, ter bo o tem upravičence tudi pisno obvestilo na elektronski naslov vpisane kontaktne osebe, ki bo opredeljena ob oddaji potreb, kot je zapisano v 2. odstavku točke 3.1.

**4. POSTOPEK JAVNEGA NAROČILA**

Na podlagi evidentiranih potreb vzgojno-izobraževalnih zavodov bo ministrstvo kot končni prejemnik sredstev iz naslova Načrta za okrevanje in odpornost izvedlo postopke javnega naročanja za nakup predmetne opreme IKT. Pravnomočnost odločitev o oddaji javnih naročil je predpogoj za dodelitev opreme IKT upravičencem.

**5. POSTOPEK DOBAVE OPREME**

Po pravnomočnosti odločitev v postopkih javnega naročanja bodo upravičenci obveščeni o nadaljnjih postopkih dobave opreme IKT. Upravičenci bodo prejeli navodila v zvezi s prevzemom opreme IKT, morebitnimi potrebnimi pripravami na prevzem (npr. priprava inštalacij, sten, ipd.), z usposabljanji in drugimi informacijami glede poteka dobave. Obseg pravic in obveznosti upravičenca bo določen s pogodbo in/ali sklepom.

1. **DOSTOP DO DOKUMENTACIJE, INFORMACIJ IN POJASNIL V ZVEZI Z POZIVOM**

Za predstavitev poziva bo ministrstvo v **sredo, 12. 2. 2025, ob 14.00** organiziralo informativni dan v obliki spletnega srečanja za vse vzgojno-izobraževalne zavode, kjer bo poziv podrobno predstavljen ter vzgojno-izobraževalnim zavodom omogočeno zastavljanje morebitnih odprtih vprašanj. Vse informacije o informativnem dnevu bodo objavljene na spletni strani [Javne objave Ministrstva za vzgojo in izobraževanje | GOV.SI](https://www.gov.si/drzavni-organi/ministrstva/ministrstvo-za-vzgojo-in-izobrazevanje/javne-objave/). Vprašanja je mogoče tudi predhodno posredovati po e-pošti na naslov: [oprema-noo.mvi@gov.si](mailto:oprema-noo.mvi@gov.si).

Dodatne informacije o pozivu lahko vzgojno-izobraževalni zavodi prav tako pridobijo po e-pošti, na naslovu: [oprema-noo.mvi@gov.si](mailto:oprema-noo.mvi@gov.si), ali po telefonu, na številki 01 400 57 97, in sicer vsak delovni dan med 9.00 in 11.00. Najpogostejša vprašanja in odgovori bodo objavljeni na spletni strani [Javne objave Ministrstva za vzgojo in izobraževanje | GOV.SI](https://www.gov.si/drzavni-organi/ministrstva/ministrstvo-za-vzgojo-in-izobrazevanje/javne-objave/).

|  |  |
| --- | --- |
| Številka: 303-9/2025-3350-12 |  |
| Ljubljana, 3. 2. 2025 |  |
|  |  |
|  |  |
|  | MINISTER |
|  | dr. Vinko Logaj |

Priloge:

* Priloga 1: Seznam upravičencev in obseg njihovih upravičenj
* Priloga 2: Pripomoček za določitev izbire paketov